**Informatīvais ziņojums**

**„Par AS „Rīgas kinostudija” piederošo nekustamo īpašumu izsoli”**

Informatīvais ziņojums sagatavots pēc Kultūras ministrijas iniciatīvas pamatojoties uz Ministru kabineta 2009.gada 7.aprīļa noteikumu nr.300 „Ministru kabineta kārtības rullis” 58. un 60.punktu.

Kultūras ministrija ar šo informē par sekojošo:

1. Saskaņā ar Ministru kabineta 1998.gada 14.oktobra rīkojumu Nr.499 „Par valsts kapitāla daļu privatizējamajā valsts akciju sabiedrībā „Rīgas kinostudija”” tika nolemts saglabāt valsts īpašumā valsts kapitāla daļu privatizējamajā valsts akciju sabiedrībā "Rīgas kinostudija" 31,31 % apmērā un Kultūras ministrija tika iecelta par privatizējamās valsts akciju sabiedrības "Rīgas kinostudija" valsts kapitāla daļas turētāju.

 2. Ar Ministru kabineta 2006.gada 10.jūnija rīkojumu nr.775„Par valstij piederošo akciju sabiedrības "Rīgas kinostudija" valsts kapitāla daļu pārdošanu” tika nolemts saskaņā ar likuma "Par valsts un pašvaldību kapitāla daļām un kapitālsabiedrībām" 118.panta pirmo daļu valsts akciju sabiedrībai "Privatizācijas aģentūra" pārdot valstij piederošās akciju sabiedrības "Rīgas kinostudija" 24459 valsts kapitāla daļas.

 3. Pašreiz AS „Rīgas kinostudija” reģistrētais un apmaksātais pamatkapitāls ir 349 409 (trīs simti četrdesmit deviņi tūkstoši četri simti deviņi lati), kas sastāv no 349 409 dematerializētām akcijām. Katras akcijas nominālvērtība ir 1 Ls. Kultūras ministrija šobrīd ir valstij piederošo 84 950 AS „Rīgas kinostudija” akciju turētājs, kas sastāda 24,31 % no kopējā emitēto akciju skaita.

4. Kultūras ministrija ir saņēmusi 2011.gada 9.novembra AS „Rīgas kinostudija” vēstuli Nr.11/02-149, kurā tā informē, ka zvērināta tiesu izpildītāja Raimonda Mežiņa lietvedībā atrodas Rīgas apgabaltiesas 2010.gada 4.oktobrī izsniegtais izpildu raksts Nr.C-0442/21 par prasību pret AS „Rīgas kinostudija” par nomas līguma noslēgšanu, nomas maksas piedziņu un reālnastas nodibināšanu. 2011.gada 28.oktobrī AS „Rīgas kinostudija” ir saņēmusi zvērināta tiesu izpildītāja Raimonda Mežiņa paziņojumu par nekustamā īpašuma Rīgā, Šmerļa ielā 3 izsoli 2011.gada 5.decembrī. Minētais jautājums nav ticis skatīts AS „Rīgas kinostudija” akcionāru sapulcē un dalībnieku sapulcē.

5. Saskaņā ar Rīgas pilsētas zemesgrāmatas nodalījumā Nr.28571 un Nr.29553 izdarītajām atzīmēm – īpašumiem Rīgā, Šmerļa ielā 3, ar kadastra Nr.0100 592 0165 un nr.0100 592 0168 ir reģistrētas īpašumtiesības AS „Rīgas kinostudija”. Kultūras ministrija ir valstij piederošo AS „Rīgas kinostudija” akciju turētāja un tādējādi šajā jautājumā ir skartas valsts, Kultūras ministrijas personā kā A/S „Rīgas kinostudija” akcionāra intereses. Kultūras ministrija ir informējusi zvērināto tiesu izpildītāju, ka saskaņā ar Privatizācijas aģentūras valdes 1997.gada 23.decembra lēmumu Nr.254/3171 apstiprināto Privatizējamās valsts akciju sabiedrības „Rīgas kinostudija” privatizācijas noteikumu 13.1 punktu ir izvirzīts nosacījums, kas noteic, ka ir pastāvīgi saglabājams objekta darbības profils. Saskaņā ar Privatizācijas aģentūras valdes 1997.gada 23.decembra lēmumu Nr.254/3171 apstiprināto Privatizējamās valsts akciju sabiedrības „Rīgas kinostudija” privatizācijas noteikumu 1.7.punktu tā galvenie darbības virzieni ir kino un video ražošana, kino un video filmu ieskaņošana latviešu valodā, ar filmu ražošanu saistīto organizatorisko un tehnoloģisko pakalpojumu sniegšana un kultūras pasākumu rīkošana.

 6. Ņemot vērā minēto, Kultūras ministrija informē, ka gadījumā, ja AS „Rīgas kinostudija” piederošais nekustamais īpašums tiks izsolīts, iespējams tas varētu radīt apdraudējumu ar 1997.gada 23.decembra lēmumu Nr.254/3171 apstiprināto Privatizējamās valsts akciju sabiedrības „Rīgas kinostudija” privatizācijas noteikumu 1.7.punktā noteikto darbības virzienu īstenošanas turpināšanai.

Kultūras ministre Ž.Jaunzeme-Grende

Vīza: Valsts sekretāre S.Zvidriņa

14.11.2011.

482

D.Āboliņa

67330267, Daina.Abolina@km.gov.lv